RESOLUCIÓN do 7 de xuño de 2005 pola que se fan públicos os criterios de interpretación das bases reguladoras das axudas deste instituto para o programa de emprendedores.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 13/06/2005

O desenvolvemento das bases 3.3º a) e 3.3º b) do programa de emprendedores, nas que se definen os requisitos dos dous tipos de beneficiarios do programa (na base 3.3º a) os novos emprendedores e na base 3.3º b) as novas iniciativas innovadoras) presenta dificultades no sentido de relacionar as persoas xurídicas que van desenvolver as actividades subvencionables coas persoas físicas (base 3.3º a)) ou xurídicas (base 3.3º b)) que teñan a condición de beneficiario e, no sentido contrario, determinar cando unha persoa física exerce unha actividade empresarial a través dunha persoa xurídica da que posúe unha parte do seu capital social.
Faise, por tanto, necesario establecer uns criterios que, sen alterar o fondo do disposto nas bases 3.3º a) e 3.3º b), posibiliten a determinación da condición de beneficiario das axudas previstas nas bases reguladoras dun xeito transparente e non discriminatorio e publicalos para o seu xeral coñecemento.
Por todo o anterior, e de conformidade coas facultades que teño conferidas,
RESOLVO:
Único.-Publicar os seguintes criterios de interpretación das bases reguladoras das axudas do Igape para o programa de Emprendedores, aprobados polo Consello de Dirección do Igape na súa xuntanza con data do 26 de maio de 2005:
1. Considérase que teñen a consideración de novos empresarios dos definidos na base 3.3º a) aquelas persoas físicas, en que concorran as seguintes circunstancias:
-Non ter desempeñado con anterioridade unha actividade económica baixo a forma xurídica de empresario individual.
-Non ter participado en máis dun 20% no capital social dunha sociedade mercantil.
As circunstancias anteriores acreditaranse por regra xeral mediante a declaración responsable dos solicitantes, sen prexuízo das aclaracións documentais que puidese solicitar o Igape a través de: certificados de vida laboral da Seguridade Social, certificados de empresa de traballos desenvolvidos con anterioridade, certificados de alta en actividades económicas, certificacións do Rexistro Mercantil e outra documentación que soporte o currículum vitae presentado coa solicitude.
O Consello de Dirección do Igape, á vista das circunstancias que constan no expediente poderá
excepcionar o requisito de non participación no capital dunha sociedade mercantil aos emprendedores que xustifiquen a adquisición da dita participación a título de herdanza ou doazón, así como a non participación directa na xestión do negocio.
2. Considérase que as sociedades mercantís que van desenvolver as actividades económicas apoiadas polas axudas do programa de emprendedores e os beneficiarios deste programa (indistintamente os das bases 3.3º a) e 3.3º b) gardan unha relación directa entre si que permita ás primeiras desfrutar dos beneficios aos que teñen dereito os segundos, cando concorran as seguintes circunstancias:
-O conxunto de persoas, físicas ou xurídicas, que posúen a condición de beneficiario das bases 3.3º a) e 3.3º b) teñan unha participación igual ou superior ao 80% do capital social da sociedade mercantil que vai desenvolver a actividade económica. Esta participación poderá diminuír ata resultar igual ou superior ao 50% cando participe no capital unha sociedade de capital risco e/ou business angels e sempre que a participación doutras persoas diferentes das que teñan a condición de beneficiario e das consideradas como capital risco e/ou business angels sexa inferior ao 20% do capital social.
-Terán a condición de sociedade de capital risco aquelas inscritas como tales na Comisión Nacional do Mercado de Valores.
-Terán a consideración de business angels aqueles investidores que, independentemente da súa condición xurídica, consten inscritos como tales nunha rede formalmente constituída de business angels.
3. O Igape determinará sobre da condición de beneficiario, sexa da base 3.3º a) ou 3.3º b), de todas as persoas físicas ou xurídicas que, no plan de empresa sometido á cualificación consten como participantes no capital social. Nos casos en que a composición do capital social non se poida prefixar na súa totalidade, as resolucións de cualificación como emprendedor e de concesión de axudas e/ou préstamos deberán condicionarse a disposicións relativas á dita composición.
4. A consideración dun determinado proxecto emprendedor como novo emprendedor (base 3.3º a) ou nova iniciativa innovadora (base 3.3º b) será realizada polo Igape á vista de todas as circunstancias que concorran no proxecto concreto, entre elas, a consideración das persoas físicas ou xurídicas que van participar no capital social da sociedade mercantil que porá en marcha o proxecto.
Santiago de Compostela, 7 de xuño de 2005.
Margarita Rodríguez Rama
Directora xeral do Instituto Galego de Promoción Económica